kardosdrur/scandi-wiki huggingface dataset:
Kjeld Marcker

Kjeld Adrian Marcker (født 27. december 1932 i Nyborg, død 10. februar 2018) var en dansk molekylærbiolog og professor emeritus.

Marcker arbejdede 1962-70 ved Medical Research Council Laboratory of Molecular Biology ved Cambridge University i England. I Cambridge gjorde han den grundlæggende opdagelse, at biosyntesen af proteiner altid startes af et tRNA-molekyle, som bærer den modificerede aminosyre formyl-methionin. Han påbegyndte tidligt undersøgelser af planters molekylære biologi, især studiet af kvælstofbindingen i bælgplanternes rodknolde, hvilket i dag er et særdeles levende forskningsområde. Marcker blev i 1970 professor ved Aarhus Universitet og var medlem af EMBO, Det Kongelige Danske Videnskabernes Selskab og Akademiet for de Tekniske Videnskaber.

Referencer 

Biologer fra Danmark
Ansatte ved Aarhus Universitet
Medlemmer af Videnskabernes Selskab
Medlemmer af Akademiet for de Tekniske Videnskaber
Personer fra Nyborg
Personer i Kraks Blå Bog (afdøde)
Erik Bent Hansen

Erik Bent Hansen (14. december 1927 i København – 14. maj 2002) var en dansk professor og dr.techn.

Hansen var søn af afdelingsleder Edvard Hansen (død 1959) og hustru Anna f. Olsen (død 1970), blev student fra Metropolitanskolen 1946 og cand.polyt. 1954 samt lic.techn. 1958. 

Han var ingeniør hos Haldor Topsøe A/S, rådgivende ingeniører 1958-60, research associate ved Courant Institute of Mathematical Sciences, New York University 1960-61, lektor i anvendt matematik ved Danmarks Tekniske Højskole 1961-65, blev dr.techn. 1965 og professor i anvendt matematik sammesteds fra 1965. Han var censor ved Danmarks Ingeniørakademi fra 1968 og ved Københavns Universitet fra 1970, blev medlem af Akademiet for de Tekniske Videnskaber 1967 og var Ridder af Dannebrog.

Han har skrevet: Studier i asymptotisk diffraktionsteori (disputats, 1965); lærebøger i anvendt matematik; tidsskriftartikler om emner fra matematisk fysik.

Kilder 
 Kraks Blå Bog 1974 

Riddere af Dannebrog
Professorer fra Danmarks Tekniske Universitet
Medlemmer af Akademiet for de Tekniske Videnskaber
Danskere i 1900-tallet
Ingeniører fra Danmark
Matematikere fra Danmark
Personer fra København
Personer i Kraks Blå Bog (afdøde)
Alumni fra Danmarks Tekniske Universitet
Studenter fra Metropolitanskolen
Haldor Topsøe A/S
Niels Munck

Niels Munck (født 31. december 1902 i Sankt Petersborg, død 26. juni 1978) var en dansk civilingeniør og administrerende direktør for Burmeister & Wain mellem 1952 og 1965.

Han var søn af maskinchef, civilingeniør Ove Munck og hustru Inger f. Høffding, blev student fra Sortedam Gymnasium 1920 og cand.polyt. 1927. Samme år blev han ingeniør på byggekontoret hos A/S Burmeister & Wain og året efter værkstedsingeniør og leder af maskinværkstedernes planeringskontor. 1933 blev han salgsingeniør i Italien, direktionssekretær 1934 og adm. direktør for Bur-Wain Autodiesel A/S 1938; ved Burmeister & Wains overtagelse af dette selskab 1939 afdelingsdirektør som leder af afd. Bur-Wain Autodiesel og samtidig prokurist i Burmeister & Wain. Munck blev underdirektør i salgsafdelingen i A/S Burmeister & Wain 1943, direktør 1948 og var adm. direktør 1952-65.

Han var desuden medlem af bestyrelsen for Selskabet for industriel Udvikling 1935-41, medlem af bestyrelsen for Section Danoise de la Société des Ingénieurs Civils de France 1946-52, præsident for samme 1949-52, medlem af Akademiet for de Tekniske Videnskaber 1949-72, af Industrirådet 1950-71 og af sammes bestyrelse 1960-66; medlem af bestyrelsen for A/S Nordisk Gjenforsikrings Selskab 1955-72, for A/S Nordisk Kabel- og Traadfabriker 1956-71, for Det Danske Staalvalseværk A/S 1959-72 og for A/S Burmeister & Wain 1964-71 (formand 1967-68); medl. af Atomenergikommissionen 1956-65, af Københavns Havnebestyrelse og bestyrelsen for Kjøbenhavns Frihavns-Aktieselskab 1958-72 samt af repræsentantskabet for Privatbanken 1958-72, medlem af forretningsudvalget i Sammenslutningen af Arbejdsgivere indenfor Jern- og Metalindustrien 1962-66. 

Han var Kommandør af Dannebrog og dekoreret med talrige udenlandske ordener.

Kilder 
 Niels Munck i Kraks Blå Bog 1974

Eksterne henvisninger 
 

Kommandører af Dannebrog
Ingeniører fra Danmark
Danskere i 1900-tallet
Medlemmer af Akademiet for de Tekniske Videnskaber
Medlemmer af Industrirådet
Personer i Kraks Blå Bog (afdøde)
Fabrikanter fra Danmark
Personer med tilknytning til Burmeister & Wain
Holger Koed

Holger Johannes Koed (født 29. november 1892 i Skørping, død 9. november 1950 i Gentofte) var en dansk økonom og nationalbankdirektør (kgl. direktør) 1949-1950.

Han var søn af sognepræst F.H. Koed (død 1898) og hustru Hansine f. Pødenphant (død 1938), blev student fra Horsens Statsskole 1910 og cand.polit. 1916. Han var assistent i Arbejderforsikringsrådet 1916, sekretær, senere fuldmægtig ved Den overordentlige kommission af 8. august 1914 fra 1917-21, sekretær i Landmandsbank-kommissionen og medarbejder ved kommissionens beretning 1922-24, fuldmægtig i Banktilsynet 1924 (fra 1930 tillige tilforordnet Fondsbørstilsynet, inspektør 1931; formand for Priskontrolrådet 1937 og økonomidirektør i Københavns Kommune 1938.

Koed var medlem af bestyrelsen for Kulimpor­tørernes Reguleringskasse for Demurrage 1918-21, konsulent for Det rådgivende Udvalg af 15. januar 1921 fra 1921-34, eksaminator ved revisoreksamen 1929-S3; sekretær i Det ved lov af 28. april 1931 om Prisaftaler indsatte udvalg 1931-37, konsulent for Udvalget aiigående spiritus- og gærordningen, medlem af Konkurslovkommissionen 1931 -41 og af Handelsministeriets Udvalg til undersøgelse af beskæftigelsesmulig­heder i industrien 1934-37, Handelsmi­nisteriets tilsynsførende med sukkerordningen 1937-39, censor ved Universi­tetets statsvidenskabelige eksamen 1937; Formand for Københavns Kommunes regnskabsråd 1939, medlem af Hovedstads­kommissionen 1939-48 og af Handels­ministeriets Mælkekommission 1939-40; Næstformand i Storkøbenhavns kommu­nale Mælkeudvalg 1940 og i bestyrelsen for Akts. Storkbhvns Kartoffelcentral 1940-45, formand i bestyrelsen for I/S Storkøbenhavns Mejeriers Likvidationsselskab 1941, medlem al Landsforeningen Dansk Arbejdes Københavnsudvalg 1941, medlem af Skattelovskommissionen af 1937, af Statens Forvaltningskommission af 1946 og af Trustkommissionen.

Medlem af Kommunens Administrationskommission 1939, formand for den­nes arbejdsudvalg 1943, mæglingsmand i arbejdsstridigheder 1946. Formand for Socialøkonomisk Sam­fund 1920-21 og 1927-28; medlem af be­styrelsen for Nationaløkonomisk Forening 1924-30 og 1942-48, for Studentersamfundets oplysningsforening fra 1915, for Arbejdernes Byggeforening fra 1939 og for Københavns Turistforening fra 1949 samt medlem af Akademiet for de Tekniske Videnskaber.

Han skrev: Lovgivning om Bankers Likviditet (1925), Nye Veje for Import­reguleringen (1935), afsnittet "I Samfundets Tjeneste" i Bogen om Birck (1944) samt en del tidsskriftartikler om økonomiske og finansielle emner.

10. marts 1918 i Stefanskirken ægtede han Magdalene Elisabeth Ellertsen (25. januar 1890 i København – ), datter af fotograf, senere portrætmaler Hans Christian Ellertsen (1855-1935) og Ingeborg Jensen.

Han er begravet på Solbjerg Parkkirkegård.

Kilder 
 Kraks Blå Bog 1949

Litteratur 
 Nekrolog, Nationaløkonomisk Tidsskrift, bind 88, 1950.

Nationalbankdirektører fra Danmark
Økonomer fra Danmark
Embedsmænd i København
Medlemmer af Akademiet for de Tekniske Videnskaber
Danskere i 1900-tallet
Personer i Kraks Blå Bog (afdøde)
Personer i Dansk Biografisk Leksikon
H.M. Markersen

Henrik Marquard Markersen (11. marts 1881 på Markersdal, Lolland – 24. juli 1968) var en dansk ingeniør og politiker.

Han var søn af proprietær M. Markersen og hustru Marie f. Jensen, blev student fra Nykøbing Katedralskole 1901 og cand.polyt. 1908. 1909-12 var han ingeniør ved anlægget af Rødby Havn og fra 1910 rådgivende ingeniør vedrørende vandbygningsprojekter. Fra 1918 var han ingeniør ved det lollandske dige og fra 1920 ejer af fædrenegården Markersdal.

I 1915-21 var han medlem af Ringsebølle Sogneråd (formand 1917-21), fra 1918 landvæsenskommissær, fra 1919 søretsmedlem fra Maribo Amt. 1943-1946 var han medlem af Landstinget for Det Konservative Folkeparti. 

I 1947-1958 var han formand for Dansk Slægtsgårdsforening.

Han blev slettet fra Kraks Blaa Bog i den første udgave efter Besættelsen i 1946 på grund af sin nære forbindelse til Heinrich Carl Schimmelmann til Lindenborg Gods (efter krigen dømt efter landsvigerloven), der var gift med en datter af H.M. Markersen.

Kilder 
 Kraks Blaa Bog 1929.
 Dansk Slægtsgårdsforening

Ingeniører fra Danmark
Personer fra Lolland
Landstingsmedlemmer i 1940'erne
Foreningsformænd fra Danmark
Kommunalbestyrelsesmedlemmer fra Det Konservative Folkeparti
Proprietærer fra Danmark
Personer i Kraks Blå Bog (afdøde)
Christian R. Christensen

Christian R. Christensen (8. april 1903 i Badstrup, Skamby Sogn – 22. september 1977) var en dansk gårdejer og politiker.

Han var søn af gårdejer Martin Christensen (død 1905) og hustru Karoline f. Nielsen (død 1928), var elev på Ryslinge Højskole 1921-22 og på Dalum Landbrugsskole 1925-26 og ejer af slægtsgården i Badstrup 1932-69. 

Han var formand for Konservativ Ungdoms Landsorganisation 1929-32, medlem af Folketinget 1941-1947 og 1964-1971, af Statens Jordlovsudvalg fra 1945, formand for jordfordelingskommissioner i forskellige landsdele, formand for Skamby Sogneråd 1946-1950, medlem af Odense Amtsråd 1954-1970, formand for Nordfyns Kvægavlsforening 1940-62, for De samvirkende Kvægavlsforeninger i Fyns Stift 1942-61, for Fynske Andelsmejeriers Osteri og Kondenseringsfabrik (FAOK) 1952-68, for A/S Marius Boel, Marslev 1953-68, for A/S The Canned Cream and Milk Co., Odense, 1955-68 og for A/S Otterup Mejeri 1963-68 samt for Dansk Slægtsgårdsforening fra 1958 til sin død. Han var Ridder af Dannebrog.

Han udgav: "Landbruget" i Danmarks Historie, Økonomi og Politik (1935).

Hans søn Carl Martin Christensen er også politiker.

Kilder 
 Kraks Blå Bog 1974
 Dansk Slægtsgårdsforening 

Riddere af Dannebrog
Folketingsmedlemmer i 1940'erne
Folketingsmedlemmer i 1960'erne
Folketingsmedlemmer i 1970'erne
Amtsrådsmedlemmer fra Det Konservative Folkeparti
Kommunalbestyrelsesmedlemmer fra Det Konservative Folkeparti
Foreningsformænd fra Danmark
Personer fra Fyn
Tidligere folketingsmedlemmer fra Det Konservative Folkeparti
Formænd for Konservativ Ungdom
Landmænd fra Danmark
Personer i Kraks Blå Bog (afdøde)
Carl Martin Christensen

Carl Martin Kaare Christensen (født 25. december 1940) er en dansk landmand og politiker, søn af Christian R. Christensen.

Han var været gårdejer og medlem af Folketinget 1984-1987 for Det Konservative Folkeparti. I 1974 blev han medlem af Søndersø Kommunalbestyrelse og forstsatte fra 2007 i Nordfyns Kommunalbestyrelse, hvor han sad frem til udgangen af 2009. 1987-2006 har han tillige været formand for Dansk Slægtsgårdsforening.

Kilder 
 Dansk Slægtsgårdsforening 
 Om Kaaregaard

Folketingsmedlemmer i 1980'erne
Tidligere folketingsmedlemmer fra Det Konservative Folkeparti
Personer fra Fyn
Kommunalbestyrelsesmedlemmer fra Det Konservative Folkeparti
Foreningsformænd fra Danmark
Landmænd fra Danmark
Café Stafetten

Café Stafetten er en historisk café beliggende på det Indre Østerbro på Gunnar Nu Hansens Plads 9 i København. 

Caféen som er fra 1914 hører til Idrætshuset og blev opført som udskænkningssted for idrætsudøverne. En tekst på bygningen fortæller, at den blev benyttet af de største danske sportspersonligheder, men under 2. verdenskrig var stedet mest kendt for at gemme modstandsfolk i kælderen. Det tog en kunstmaler  næsten 19 måneder at male de mange forskellige detaljer på den indendørs udsmykning.

I caféen serveres der traditionel dansk mad, med inspiration fra det amerikanske.

Stafetten
Østerbro
Bryan Gunn

Bryan James Gunn (født 22. december 1963 i Thurso, Skotland) er en tidligere skotsk fodboldspiller, der spillede som målmand. Han var på klubplan primært tilknyttet engelske Norwich City, hvor han spillede i 13 sæsoner. Han spillede desuden for Aberdeen F.C. og Hibernian F.C. i hjemlandet. Med Aberdeen var han med til at vinde to skotske mesterskaber og Pokalvindernes Europa Cup.

Gunn blev desuden noteret for seks kampe for Skotlands landshold. Han deltog ved VM i 1990 i Italien.

Efter sit karrierestop var Gunn i en kort periode i 2009 træner for sin gamle klub Norwich.

Titler 

Skotsk Premier League
 1984 og 1985 med Aberdeen F.C.

Skotsk FA Cup
 1982, 1983, 1984 og 1986 med Aberdeen F.C.

Skotsk Liga Cup
 1986 med Aberdeen F.C.

Pokalvindernes Europa Cup
 1983 med Aberdeen F.C.

UEFA Super Cup
 1983 med Aberdeen F.C.

Eksterne henvisninger 
 Soccerbase.com spillerinfo
 Footballdatabase.eu spillerinfo

Fodboldspillere fra Skotland
Fodboldspillere fra Aberdeen F.C.
Fodboldspillere fra Norwich City F.C.
Fodboldspillere fra Hibernian F.C.
Fodboldtrænere fra Skotland
Deltagere ved verdensmesterskabet i fodbold 1990
Gary Gillespie

Gary Thompson Gillespie (født 5. juli 1960 i Stirling, Skotland) er en tidligere skotsk fodboldspiller, der spillede som forsvarsspiller. Han var på klubplan primært tilknyttet Liverpool F.C. og Coventry City i England, men spillede også for Falkirk og Celtic i hjemlandet. Med Liverpool vandt han blandt andet tre engelske mesterskaber og Mesterholdenes Europa Cup.

Gillespie blev desuden noteret for 13 kampe for Skotlands landshold. Han deltog ved VM i 1990 i Italien.

Titler 

Engelsk 1. division
 1986, 1988 og 1990 med Liverpool F.C.

Engelsk Liga Cup
 1984 med Liverpool F.C.

Charity Shield
 1986, 1988, 1989 og 1990 med Liverpool F.C.

Mesterholdenes Europa Cup
 1984 med Liverpool F.C.

Eksterne henvisninger 
 Gary Gillespie  på Soccerbase.com
 Gary Gillespie på Footballdatabase.eu 

Fodboldspillere fra Skotland
Fodboldspillere fra Falkirk F.C.
Fodboldspillere fra Coventry City F.C.
Fodboldspillere fra Liverpool F.C.
Fodboldspillere fra Celtic F.C.
Personer fra Stirling
Deltagere ved verdensmesterskabet i fodbold 1990
Robert Fleck

Robert William Fleck (født 11. august 1965 i Glasgow, Skotland) er en tidligere skotsk fodboldspiller, der spillede som angriber. Han var på klubplan primært tilknyttet Rangers i hjemlandet, samt engelske Norwich City, men optrådte også for blandt andet Chelsea F.C. Han blev desuden noteret for fire kampe for Skotlands landshold, som han repræsenterede ved VM i 1990 i Italien.

Eksterne henvisninger 
 Footballdatabase.eu spillerinfo

Fodboldspillere fra Skotland
Fodboldspillere fra Rangers F.C.
Fodboldspillere fra Norwich City F.C.
Fodboldspillere fra Chelsea F.C.
Fodboldspillere fra Bolton Wanderers F.C.
Fodboldspillere fra Bristol City F.C.
Fodboldspillere fra Reading F.C.
Personer fra Glasgow
Deltagere ved verdensmesterskabet i fodbold 1990
Alan McInally

Alan Bruce McInally (født 10. februar 1963 i Ayrshire, Skotland) er en tidligere skotsk fodboldspiller, der spillede som angriber. Han var på klubplan tilknyttet Ayr United, Celtic og Kilmarnock i hjemlandet, samt engelske Aston Villa og tyske FC Bayern München. Med Celtic vandt han i 1986 det skotske mesterskab, mens han i 1990 hjalp FC Bayern til triumf i Bundesligaen.

McInally blev desuden noteret for otte kampe og tre scoringer for Skotlands landshold. Han deltog ved VM i 1990 i Italien.

Titler 

Skotsk Premier League
 1986 med Celtic F.C.

Skotsk FA Cup
 1985 med Celtic F.C.

Bundesligaen
 1990 med FC Bayern München

Eksterne henvisninger 
 Soccerbase.com spillerinfo 
 Footballdatabase.eu spillerinfo

Fodboldspillere fra Skotland
Fodboldspillere fra Ayr United F.C.
Fodboldspillere fra Celtic F.C.
Fodboldspillere fra Aston Villa F.C.
Fodboldspillere fra FC Bayern München
Fodboldspillere fra Kilmarnock F.C.
Deltagere ved verdensmesterskabet i fodbold 1990
Almindelig rajgræs

 
Almindelig rajgræs (Lolium perenne) er et 20-70 cm højt græs, der vokser på græsmarker, enge og vejkanter. Arten anvendes desuden dels som dyrket i landbruget, dels til befæstelse af vejskråninger eller til græsplæner.

Beskrivelse 
Almindelig rajgræs er et flerårigt og mere eller mindre stedsegrønt, urteagtigt græs med en tueformet til tæppedannende vækst. Planten danner tuer med masser af bladskud. Bladene er mørkegrønne og linjeformede. Oversiden er mørkegrøn og ru på grund af talrige, forsænkede bladribber, mens undersiden er blank og lysegrøn med en tydelig "køl" (fremtrædende midterribbe).

Blomstringen foregår i juni-august, hvor planten danner opstigende strå med tydelige knæ. Øverst bliver hvert strå slynget, og det er dér, man finder blomsterne samlet i småaks, som vender kanten ind mod stænglen. Disse småaks har hver 2-10 uregelmæssige og reducerede blomster. Frugterne er nødder, som hver især er omgivet af et dækblad uden stak.

Rodsystemet besår af jordstængler med korte udløbere og dybtgående trævlerødder.

Højde x bredde og årlig tilvækst: 0,70 x 0,30 m (70 x 30 cm/år).

Voksested 

Arten har sin oprindelige, naturlige udbredelse i Nordafrika, arabien, mellemøsten, Kaukasus og på det indiske subkontinent samt i det meste af Europa, herunder også i Danmark, hvor den er almindelig overalt. Arten foretrækker lysåbne voksesteder med en næringsrig og fugtig (eventuelt let komprimeret) jord. Derfor finder man den på overdrev og græsmarker, i enge og langs veje.

På Sandringham Estate Caravan Club Site, som ligger inden for det kongelige gods, Sandringham, England, er denne art dominerende i græsarealerne, hvor den i øvrigt vokser sammen med bl.a. agerstedmoderblomst, hejrenæb, alm. hvene, alm. kongepen, tusindfryd, enårig rapgræs, fin kløver, hvid kløver, kuglemuseurt, lav ranunkel og liden storkenæb

Anvendelse 
Arten bruges dels i landbruget som udlæg i korn og i græsarealer til hø eller ensilage. Desuden bruges den en del til befæstelse af vejskråninger og på lignende steder. Endelig bruges et stort antal udvalgte frøsorter til etablering af græsplæner i private haver og offentlige parker samt på golfbaner.

Note

Kilder 
 Signe Frederiksen et al., Dansk flora, 2. udgave, Gyldendal 2012. .

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet 

Rajgræs
Nytteplanter
Haveplanter
Taix

Bjarne "Taix" Andersen (født 1962 i Vendsyssel) er en dansk maler, billedkunstner og gartner bosiddende i Vendsyssel. Taix er hans kunstnernavn. Han er innovativ ekspressiv og fraktal ekspressiv i sin stil, men har i den senere tid været skjult figurativ i abstrakte og ekspressive kompositioner. Taix har tilbage i 2007 medvirket i DR Nordjylland og P4's landsdækkende radio i temaet "Kunstner i provinsen", og medvirker desuden i bogen Indtryk - Udtryk. Taix udstiller overalt i landet hos kunstforeninger og virksomheder samt private udstillinger.

Som gartner driver Bjarne Andersen virksomheden Aalborg VillaGartner.

Eksterne henvisninger 
 Taix billedkunst 
 Aalborg VillaGartner

Referencer 

Malere fra Danmark
Personer fra Jylland
Alex McLeish

Alexander "Alex" McLeish (født 21. januar 1959 i Barrhead, Skotland) er en tidligere skotsk fodboldspiller og senere manager, der spillede som midterforsvarer. Han tilbragte 16 sæsoner hos Aberdeen, som han vandt adskillige titler med. Han er desuden medlem af Scottish Football Hall of Fame.

Spillerkarriere 

McLeish spillede langt størstedelen af sin aktive karriere i forsvaret hos Aberdeen F.C. i sit hjemland, hvor han vandt adskillige titler. Han hjalp klubben frem til tre mesterskaber, fem FA Cup-titler, to Liga Cup-titler, samt Pokalvindernes Europa Cup og UEFA Super Cup i 1983. Han nåede at spille næsten 500 ligakampe for Aberdeen, inden han afsluttede sin aktive karriere med et kortvarigt ophold hos ligarivalerne Motherwell F.C.

McLeish blev desuden noteret for 77 kampe for Skotlands landshold, som han repræsenterede mellem 1980 og 1993. Han deltog ved VM i 1982, VM i 1986 og VM i 1990.

Trænerkarriere 

Efter at have indstillet sin aktive karriere forsøgte McLeish sig som træner, og hans første klub som manager var også hans sidste som spiller, nemlig Motherwell F.C. Efter tre succesfulde år i spidsen for Hibernian F.C. blev han i 2001 tilknyttet storklubben Rangers F.C., som han i de efterfølgende fem år førte frem til adskillige titler, blandt andet to skotske mesterskaber.

I 2006 forlod McLeish Rangers og var i 2007 kortvarigt manager for det skotske landshold. Herefter blev han tilknyttet den engelske klub Birmingham City. Han indledte med at rykke ud af Premier League med klubben, men førte dem året efter tilbage i det fineste selskab. I sæsonen 2010/11 førte han desuden klubben til sejr i League Cuppen. Den 12. juni, 2011, opsagde McLeish sit job i Birmingham, hvorefter han straks blev sat i forbindelse med manager-jobbet hos liga-rivalerne fra Aston Villa.

Titler

Titler som spiller 

Skotsk Premier League
 1980, 1984 og 1985 med Aberdeen F.C.

Skotsk FA Cup
 1982, 1983, 1984, 1986 og 1990 med Aberdeen F.C.

Skotsk Liga Cup
 1986 og 1990 med Aberdeen F.C.

Pokalvindernes Europa Cup
 1983 med Aberdeen F.C.

UEFA Super Cup
 1983 med Aberdeen F.C.

Titler som træner 

Skotsk Premier League
 2004 og 2005 med Rangers F.C.

Skotsk FA Cup
 2002 og 2003 med Rangers F.C.

Skotsk Liga Cup
 2002, 2003 og 2005 med Rangers F.C.

Eksterne henvisninger 

 Soccerbase.com trænerinfo 
 Footballdatabase.eu spillerinfo

Referencer 

Fodboldspillere fra Skotland
Fodboldspillere fra Aberdeen F.C.
Fodboldspillere fra Motherwell F.C.
Fodboldtrænere fra Skotland
Medlemmer af Scottish Football Hall of Fame
Deltagere ved verdensmesterskabet i fodbold 1982
Deltagere ved verdensmesterskabet i fodbold 1986
Deltagere ved verdensmesterskabet i fodbold 1990
Willie Miller

William Ferguson "Willie" Miller (MBE) (født 2. maj 1955 i Glasgow, Skotland) er en tidligere skotsk fodboldspiller, og senere træner, der spillede hele sin aktive karriere, fra 1975 til 1989 som midterforsvarer hos ligaklubben Aberdeen F.C. Han nåede at spille 558 ligakampe for klubben, som han vandt adskillige titler med.

Miller blev desuden noteret for 65 kampe og én scoring for Skotlands landshold. Han deltog ved VM i 1982 og VM i 1986.

Efter at have indstillet sin aktive karriere var Miller fra 1992 til 1995 manager for Aberdeen. Han blev i 2004 indlemmet i Scottish Football Hall of Fame.

Titler 

Skotsk Premier League
 1980, 1984 og 1985 med Aberdeen F.C.

Skotsk FA Cup
 1982, 1983, 1984, 1986 og 1990 med Aberdeen F.C.

Skotsk Liga Cup
 1977, 1986 og 1990 med Aberdeen F.C.

Pokalvindernes Europa Cup
 1983 med Aberdeen F.C.

UEFA Super Cup
 1983 med Aberdeen F.C.

Eksterne henvisninger 
 Footballdatabase.eu spillerinfo

Fodboldspillere fra Skotland
Fodboldspillere fra Aberdeen F.C.
Fodboldtrænere fra Skotland
Personer tildelt Member of the Order of the British Empire
Personer fra Glasgow
Medlemmer af Scottish Football Hall of Fame
Deltagere ved verdensmesterskabet i fodbold 1982
Deltagere ved verdensmesterskabet i fodbold 1986
Charlie Nicholas

Charles "Charlie" Nicholas (født 30. december 1961 i Glasgow, Skotland) er en tidligere skotsk fodboldspiller, der spillede som angriber. Han var på klubplan tilknyttet Celtic, Aberdeen og Clyde i hjemlandet, samt engelske Arsenal F.C. Med Celtic var han blandt andet med til at vinde to skotske mesterskaber, mens han hos Arsenal vandt Liga Cupppen i 1987.

Nicholas blev desuden noteret for 20 kampe og fem scoringer for Skotlands landshold. Han deltog ved VM i 1986 i Mexico.

Titler 

Skotsk Premier League
 1981 og 1982 med Celtic F.C.

Skotsk FA Cup
 1990 med Aberdeen F.C.
 1995 med Celtic F.C.

Skotsk Liga Cup
 1982 med Celtic F.C.
 1990 med Aberdeen F.C.

Engelsk Liga Cup
 1987 med Arsenal F.C.

Eksterne henvisninger 
 Charlie Nicholas på Soccerbase.com 

Fodboldspillere fra Skotland
Fodboldspillere fra Celtic F.C.
Fodboldspillere fra Arsenal F.C.
Fodboldspillere fra Aberdeen F.C.
Fodboldspillere fra Clyde F.C.
Personer fra Glasgow
Deltagere ved verdensmesterskabet i fodbold 1986